*Tämä artikkeli käsittelee Helsingin Kampissa sijaitsevaa Autotalo-nimistä rakennusta. Sana autotalo esiintyy myös useiden autoliikkeiden nimissä, esimerkiksi Autotalo Laakkonen ja Etelä-Suomen Autotalo Oy.*

Autotalokorttelin pohjoisosa. Vasemmalla Kampintorni, oikealla Pohjantalo.
Fredrikinkatu Autotalon kohdalla. Autotalon takana Kampintorni, oikeassa reunassa Tennispalatsi.
**Autotalo** on Helsingin Kampissa sijaitseva vuonna 1958 valmistunut liike­talo. Se sijaitsee Kampin metroaseman välittömässä läheisyydessä tontilla, jota rajoittavat etelässä Salomonkatu, idässä Fredrikin­katu ja lännessä Runebergin­katu. Rakennuksen osoite on Salomonkatu 17. Autotaloon kuuluu kaksi 12-kerroksista tornia, ja se käsittää korttelin eteläisen puoliskon. Nimityksellä viitataan toisinaan koko kortteliin, jolloin mukaan lasketaan myös korttelin pohjoissivulla olevat kaksi tornitaloa, Kampintorni ja Pohjantalo, jotka valmistuivat samoihin aikoihin.

Historia
--------

Ennen Auto­talon rakentamista paikalla oli ollut ryhmä 1800-luvulla rakennettuja kasarmeja, jotka alun perin muodostivat Turun kasarmiin liittyneen varus­kunnan läntisimmän osan. Suomen itsenäistyttyä tontti oli siirtynyt Helsingin kaupungin haltuun. Korpivaara & Halla suunnitteli jo toisen maailman­sodan aikana tontin ostamista uutta liike­taloa varten, mutta hanke toteutui vasta 1950-luvun lopulla.

Autotalon rakennutti Helsingin Autotalo Oy, jonka perusti autojen maahan­tuonti­liike Korpi­vaara & Halla Oy. Sen suunnittelivat arkkitehdit Veli Valorinta ja Eino Tuompo.  Alun perin talossa sijaitsi auto­kauppa ja huoltoasema sekä maan alla halli 300 autolle. Tornissa oli toimistoja, muun muassa mainostoimisto Taucher ja Apu-lehden toimitus ennen kuin se siirtyi Herttoniemeen. 1970-luvun taitteessa Autotalossa toimi ohjelmaravintola Lido.

Arkkitehtuuri
-------------

Rakennuksessa on 12 maan­päällistä ja kolme maan­alaista kerrosta, ja sen tilavuus on lähes 200 000 kuutiometriä. Maan­päällisistä kerroksista vain kaksi alinta ulottuu katujen reunaan saakka, ja ne muodostavat ikään kuin jalustan, jolta nousee kaksi tornimaista osaa. Tornit ovat noin 42,4 metriä korkeita. Rakennuksen arkkitehtonisena esi­kuvana on ollut Lever House New Yorkissa, joskaan Auto­talon tornit eivät ole yhtä korkeat; Lever Housen torneissa on 24 kerrosta.

Rakennuksessa tehtiin huomattava perus­parannus­, joka valmistui syksyllä 2014.

Autotalon kortteli ja sen muut rakennukset
------------------------------------------

Alun perin nimityksellä Auto­talo on tarkoitettu vain korttelin eteläisellä puoliskolla olevaa liiketaloa kaksine torneineen, mutta nykyisin koko korttelia nimitetään usein Autotaloksi tai Auto­talo­kortteliksi. Sen pohjois­osassa sijaitsee kaksi samoihin aikoihin rakennettua saman­tyyppistä liike­taloa torneineen ja mataline jalustamaisine osineen. Niistä läntisemmän, Runebergin­kadun ja Eteläisen Rautatie­kadun risteyksessä sijaitsevan Pohjantalon, suunnitteli Armas Lehtinen, ja se oli alun perin Pohja-yhtymän toimi­talo. Fredrikin­kadun ja Eteläisen Rauta­tie­kadun risteyksessä sijaitsee vuonna 1962 valmistunut Kampintorni. Kaikkiaan korttelissa on neljä tornia. Niiden julki­sivut ovat kuitenkin eri materiaalia. Varsinaisen Auto­talon torneilla on metalliset julki­sivut, entisen Pohja-yhtymän talon torni sen sijaan on kellan­ruskeaa luonnon­kiveä, kun taas Kampin­tornin julki­sivu on vaaleaa marmoria.

Nykyinen käyttö
---------------

Nykyään Autotalossa ei sen nimestä huolimatta enää ole autokauppaa. Sen ala­kerrassa on muun muassa Kelan asiakas­palvelu­tilat, K-Market ja McDonald’s. Talon ylemmissä kerroksissa toimivat nykyisin (2018) muun muassa aTalent Recruiting Oy ja Cision.

Sekä entisessä Pohja-yhtiön toimi­talossa (Runebergin­katu 5) että Kampin­tornin rakennuksessa (Fredrikinkatu 48) on nykyisin muun muassa vakuutus- ja sijoitus­yhtiö Lähi-Tapiolan toimi­tiloja. Kampintornin rakennuksessa on myös Elixian kunto­keskus. 

Maaliskuussa 2024 Autotaloon avasi toimistonsa presidentti Sauli Niinistö.

Lähteet
-------

1. ↑  Asmo Alho, Uljas Rauanheimo: "Kamppi ja Lapinlahti Julkaisija = Otava", *Helsinki ennen meitä*, s. 152. {{{Julkaisija}}}, 1962.
2. 1 2 3  Anja Kervanto Nevanlinna: *Helsingin historia vuodesta 1945. 4. osa: Voimat jotka rakensivat Helsinkiä 1945-2010*. Otava, 2012. ISBN 978-951-1-26836-9.
3. 1 2 3  Menestystarinoita vuodesta 1958 *kampinautotalokortteli.fi*. Viitattu 6.9.2014.
4. ↑  Valokuvataiteenmuseo
5. ↑  Verkkola, Tuija: Helsingin huvisyksy 2: Meitä ei hemmotella liian suurella valinnanvaralla. (Esittelyssä ohjelmaravintolat Adlon, Lido ja Espilä.) *Helsingin Sanomat*, 21.9.1969. Näköislehden aukeama (tilaajille).
6. ↑  Fredrikinkatu 46 Emporis. Viitattu 6.9.2014.
7. ↑  Runeberginkatu 3 Emporis. Viitattu 6.9.2014.
8. ↑  Autotalokortteli, esite, s. 6 *jll.fi*. Viitattu 6.9.2014.
9. ↑  Matti Karjanoja: *Rinnastuksia Signe Branderin kuviin Helsingistä*. Tammi, 1973. ISBN 951-30-5802-6.
10. ↑  Fredrikinkatu 48 Emporis. Viitattu 6.9.2014.
11. ↑  Saneerausmenetelmänä eriytetty julkisivurakenne: Kampintornin marmorijulkisivu vaihdettiin hiottuun valkobetoniin *betoni.com*. Viitattu 6.9.2014.
12. ↑  aTalent Recruiting Oy Asiakastieto Oy. Viitattu 26.10.2018.
13. ↑  Yritys: Yhteydenotto Cision. Viitattu 26.10.2018.
14. ↑  Valomainokset talon seinissä
15. ↑  ELIXIA Kamppi Elixia. Viitattu 26.10.2018.
16. ↑  Sauli Niinistön uuden toimiston sijainti paljastui Iltalehti. Viitattu 2.3.2024.

Aiheesta muualla
----------------

* Helsingin autotalo: Kätevästi keskellä Kamppia Helsingin Autotalo Oy.
* Kivilaakso, Aura: "Salomonkatu 17, Autotalo", *Kun Helsinkiin rakennettin city. Keskustan vuosina 1945-1990 valmistuneet liikerakennukset*, s. 285–290. Helsingin kaupunginmuseo, 2014. ISBN 978-952-272-793-0. Teoksen verkkoversio (PDF) (viitattu 7.3.2023).